[{"text_idx": "#000001", "text": "Eithrio digidol yn creu rhwystrau newydd i bobl hy\u0302n"}, {"text_idx": "#000004", "text": "Mae cais y Comisiynydd am dystiolaeth gan bobl hy\u0302n yn dilyn cyhoeddiad canllawiau ffurfiol yn 2021 sy\u2019n nodi\u2019r mathau o gamau gweithredu y dylai awdurdodau lleol a byrddau iechyd fod yn eu cymryd i sicrhau bod hawliau pobl i gael mynediad at wybodaeth a gwasanaethau drwy ddulliau nad ydynt yn ddigidol yn cael eu cynnal."}, {"text_idx": "#000006", "text": "Mae nifer sylweddol o bobl hy\u0302n yng Nghymru wedi\u2019u hallga\u0301u\u2019n ddigidol, gyda data\u2019n dangos nad yw tua thraean o bobl 75+ oed ar-lein. Yn yr un modd, mae ymchwil a gynhaliwyd gan y Comisiynydd yn dangos nad yw tua thraean o bobl 60+ oed yn defnyddio ffo\u0302n clyfar, ac ymhlith y rheini sy\u2019n eu defnyddio, mae eu sgiliau\u2019n amrywio\u2019n fawr."}, {"text_idx": "#000007", "text": "Er enghraifft, dywedodd 1 o bob 4 o bobl hy\u0302n sy\u2019n defnyddio ffo\u0302n clyfar na fyddent yn gallu defnyddio eu ffo\u0302n i dalu am barcio, a dywedodd 1 o bob 5 na fyddent yn gallu sganio cod QR neu ddefnyddio tocyn symudol ar gyfer digwyddiad. Dywedodd mwy na 10% hefyd na allent ddefnyddio eu ffo\u0302n clyfar i wneud nifer o bethau o ddydd i ddydd, er enghraifft cael mynediad at wybodaeth bancio, defnyddio mapiau, neu ddilyn hynt parsel."}, {"text_idx": "#000008", "text": "Mae ymchwil y Comisiynydd hefyd yn awgrymu y gallai\u2019r defnydd cynyddol o ffonau symudol fod yn creu rhwystrau o ran pobl hy\u0302n yn codi allan ac yn gwneud y pethau sy\u2019n bwysig iddyn nhw: dywedodd 30% a mwy y byddent yn llai tebygol o ymgymryd a\u0302 gweithgareddau neu ymweld a\u0302 lleoedd lle byddai angen ffo\u0302n clyfar."}, {"text_idx": "#000010", "text": "\u201cMae llawer ohonom, gan gynnwys nifer gynyddol o bobl hy\u0302n, yn gwneud mwy o ddefnydd o dechnoleg ddigidol a gwasanaethau ar-lein fel rhan o\u2019n bywydau bob dydd, a gall hyn fod yn fanteisiol mewn sawl ffordd."}, {"text_idx": "#000011", "text": "\u201cOnd i nifer sylweddol o bobl hy\u0302n, nad ydynt ar-lein, gwyddom fod y symudiad tuag at ddigidol wedi creu problemau a rhwystrau newydd sy\u2019n gallu atal pobl rhag cael mynediad at wybodaeth a gwasanaethau, codi allan a gwneud y pethau sy\u2019n bwysig iddyn nhw, rhywbeth sy\u2019n cael ei adlewyrchu yn y sylwadau y mae pobl hy\u0302n wedi bod yn eu dweud wrthyf mewn digwyddiadau ymgysylltu a thrwy ganfyddiadau fy arolwg ymchwil diweddar."}, {"text_idx": "#000012", "text": "\u201cMae rhai pobl hy\u0302n wedi rhannu gyda fi, er enghraifft, nad ydynt yn gallu trefnu apwyntiadau iechyd ar-lein, ac mae eraill wedi so\u0302n am yr anawsterau maen nhw wedi\u2019u hwynebu pan fydd angen iddyn nhw ddefnyddio apiau i dalu am wasanaethau, er enghraifft parcio\u2019r car."}, {"text_idx": "#000013", "text": "\u201cEr mwyn cael dealltwriaeth well o\u2019r materion penodol y mae pobl yn eu hwynebu, ac effaith y rhain ar fywydau pobl, rwy\u2019n awyddus i bobl hy\u0302n nad ydynt ar-lein ac sy\u2019n ei chael yn anodd defnyddio technoleg ddigidol, gysylltu a\u0302\u2019m swyddfa i roi gwybod am unrhyw anawsterau a rhwystrau maen nhw wedi\u2019u hwynebu."}, {"text_idx": "#000015", "text": "Gall pobl hy\u0302n (neu eu teulu a\u2019u ffrindiau) gysylltu a\u0302 swyddfa\u2019r Comisiynydd i rannu eu profiadau hyd at 1 Medi dros y ffo\u0302n, yn ysgrifenedig neu drwy wefan y Comisiynydd."}]